**Հավելված**

**Հայաստանի Հանրապետության**

**կառավարության 2024 թվականի ….. ……..-ի**

**N …. -Լ որոշման**

**ՀԱՅԵՑԱԿԱՐԳ**

**ԱՐԴՅՈՒՆԱԲԵՐԱԿԱՆ ԵՐԵՔ ԳՈՏԻՆԵՐԻ` ՈՐՊԵՍ ԵՆԹԱԿԱՌՈՒՑՎԱԾՔՆԵՐԻ ԵՎ ՄԻՋԱՎԱՅՐԻ ԳԵՐԱԶԱՆՑՈՒԹՅԱՆ ԿԵՆՏՐՈՆՆԵՐԻ ՀԻՄՆՄԱՆ**

1. **ՆԱԽԱԲԱՆ**
2. Առաջին հատուկ տնտեսական գոտիները ստեղծվել են 1950-ական թվականների վերջերին՝ արդյունաբերական երկրներում։ Դրանք նախատեսված էին բազմազգ կորպորացիաներից օտարերկրյա ներդրումներ ներգրավելու համար: Առաջին հատուկ տնտեսական գոտին եղել է Իռլանդիայի Քլեր քաղաքի Շենոն օդանավակայանում։ 1970-ականներին հատուկ տնտեսական գոտիներ հիմնվեցին նաև Լատինական Ամերիկայի և Արևելյան Ասիայի երկրներում։ Հատուկ տնտեսական գոտիները ապահովում են համաշխարհային արտահանման մոտ 3 տոկոսը կամ 200 մլրդ ԱՄՆ դոլար: Ներկայումս առնվազն մեկական հատուկ տնտեսական գոտի գործում է աշխարհի 147 տնտեսություններում, հատուկ տնտեսական գոտիների ընդհանուր թիվը հասել է 7000-ի[[1]](#footnote-1):
3. Միջազգային պրակտիկայում հատուկ տնտեսական գոտիների ստվար զանգվածն ունի արդյունաբերական ուղղվածություն, ուստի անհրաժեշտ է անդրադառնալ վերջիններիս դերակատարմանը։ Արդյունաբերական գոտիները միտված են ենթակառուցվածքի կամ վարչարարական էկոհամակարգի ձևավորմանը, որն այլ հավասար պայմաններում անհնարին կլիներ իրագործել ողջ տնտեսության համար:
4. Արդյունաբերական գոտին առանձնացված տարածք է, որը համապատասխանում է օրենքով սահմանված պահանջներին, և որտեղ իրականացվում է բացառապես արտադրական գործունեություն: Այն որոշակիացված, սահմանափակ աշխարհագրական տարածքում վայր է, որտեղ գործում են ընդհանուր կարգավորումներից տարբերվող, հատուկ կանոնակարգեր, և հասանելի են առավել բարձր որակի ենթակառուցվածքներ ու հանրային ծառայություններ։
5. Արդյունաբերական գոտիներն ստեղծվում են արտահանման խթանման, ներդրումների ներգրավման, նոր աշխատատեղերի ստեղծման, նոր արտադրական ուղղությունների ձևավորման նպատակով։
6. Արդյունաբերությունը հանդիսանում է տնտեսության առանցքային ճյուղերից մեկը։ 2023 թվականին մշակող արդյունաբերության մասնաբաժինը Համախառն ներքին արդյունքի (ՀՆԱ) կառուցվածքում կազմել է 11.1 %։ Չնայած վերջին տարիներին ճյուղում ընդհանուր առմամբ արձանագրվել է ցուցանիշների աճ, այնուամենայնիվ այն դեռևս ունի զարգացման մեծ ներուժ։
7. Հայաստանի Հանրապետության արդյունաբերության ոլորտում առկա են մի շարք մարտահրավերներ և խնդիրներ (հայրենական արտադրության ապրանքների ցածր մրցունակություն, արտադրողականության ցածր մակարդակ, աշխատուժի որակավորման ոչ բավարար մակարդակ, ռեսուրսների սակավություն, փոքր շուկա, աշխարհաքաղաքական իրավիճակ, սոցիալ-տնտեսական իրավիճակ և այլն), ինչը բացասաբար է անդրադառնում ոլորտի ներդրումային գրավչության վրա։ Ուստի արդյունաբերական գոտիների ստեղծումը կարող է լուծումներ առաջարկել այս խնդիրները նվազեցնելու համար, մասնավորապես.
8. **ենթակառուցվածքների զարգացում.** արդյունաբերական գոտիները ունեն լավ զարգացած ենթակառուցվածք, ներառյալ ճանապարհները, կոմունալ ծառայությունները և կապի ցանցերը: Արդյունաբերական գոտիների ստեղծումը կարող է օգնել հաղթահարելու ենթակառուցվածքի սահմանափակումները, որոնք խոչընդոտում են Հայաստանի Հանրապետությունում արդյունաբերության զարգացմանը՝ ապահովելով բարենպաստ միջավայր արտադրական գործունեության համար.
9. **արժեքի նվազեցում.** արդյունաբերական գոտիները կարող են առաջարկել ընդհանուր հարմարություններ և ծառայություններ, ինչպիսիք են կոմունալ ծառայությունները, անվտանգությունը և սպասարկումը՝ նվազեցնելով բիզնեսի գործառնական ծախսերը: Սա կարող է հատկապես ձեռնտու լինել Հայաստանի Հանրապետության փոքր և միջին ձեռնարկություններին, որոնք կարող են պայքարել բարձր վերադիր ծախսերի դեմ.
10. **կլաստերային էֆեկտ.** համախմբելով հարակից ոլորտների ընկերությունները նշանակված տարածքում՝ արդյունաբերական գոտիները կարող են խթանել համագործակցությունը, գիտելիքների փոխանակումը և մասշտաբի էֆեկտը: Կլաստերավորման այս էֆեկտը կարող է խթանել նորարարությունը, բարձրացնել արտադրողականությունը և բարձրացնել մրցունակությունը Հայաստանի Հանրապետության արդյունաբերության ոլորտում.
11. **ֆինանսավորման հասանելիություն.** արդյունաբերական գոտիների ստեղծումը կարող է ներդրումներ ներգրավել ինչպես ներքին, այնպես էլ օտարերկրյա աղբյուրներից: Կառավարությունները կամ մասնավոր կառուցապատողները կարող են տրամադրել ֆինանսավորում կամ խթաններ՝ խրախուսելու ընկերություններին տեղակայվել արդյունաբերական գոտիներում՝ հեշտացնելով կապիտալի հասանելիությունը ընդլայնման և արդիականացման համար.
12. **հմտությունների զարգացում.** արդյունաբերական գոտիները կարող են ծառայել որպես հմտությունների զարգացման և վերապատրաստման ծրագրերի կենտրոններ, որոնք հարմարեցված են արտադրական ոլորտի կարիքներին: Համագործակցելով կրթական հաստատությունների և մասնագիտական ​​ուսուցման կենտրոնների հետ՝ արդյունաբերական գոտիները կարող են օգնել հաղթահարել հմտությունների պակասը և ապահովել որակյալ աշխատուժ ոլորտում գործող ընկերությունների համար.
13. **կարգավորման պարզեցված գործընթացներ.** կառավարությունները կարող են կիրառել պարզեցված կարգավորիչ ընթացակարգեր և խթաններ արդյունաբերական գոտիներում տեղակայված ընկերությունների համար՝ նվազեցնելով բյուրոկրատական ​​խոչընդոտներն ու վարչական բեռը: Սա կարող է բարելավել բիզնես վարելու դյուրինությունը և ավելի շատ ներդրումներ ներգրավել Հայաստանի Հանրապետության արդյունաբերական հատվածում.
14. **արտահանմանն ուղղված ճյուղերի խթանում.** արդյունաբերական գոտիները կարող են կենտրոնանալ արտահանմանն ուղղված արտադրություններին աջակցելու վրա՝ օգտագործելով Հայաստանի Հանրապետության աշխարհագրական դիրքը Եվրոպայի և Ասիայի խաչմերուկում: Արտահանման վրա հիմնված արտադրական գործունեության համար հարթակ տրամադրելով՝ արդյունաբերական գոտիները կարող են նպաստել տնտեսական աճին և դիվերսիֆիկացմանը.
15. **կայուն զարգացում.** արդյունաբերական գոտիները կարող են ստեղծվել և կառավարվել կայուն ձևով՝ ներառելով կանաչ տեխնոլոգիաներ, էներգաարդյունավետ պրակտիկա և թափոնների կառավարման համակարգեր: Սա ոչ միայն նվազեցնում է շրջակա միջավայրի վրա ազդեցությունը, այլև մեծացնում է արդյունաբերական գոտիների գրավչությունը շրջակա միջավայրի պահպանման մասով պատասխանատու ներդրողների համար:
16. Ընդհանուր առմամբ, արդյունաբերական գոտիների ստեղծումը կարող է լուծել Հայաստանի Հանրապետության արդյունաբերության ոլորտի առջև ծառացած տարբեր մարտահրավերներ՝ առաջարկելով արդյունաբերության զարգացման, ներդրումների ներգրավման և տնտեսական աճի խթանման ամբողջական մոտեցում: Այնուամենայնիվ, արդյունավետ պլանավորումը, կառավարումը և շահագրգիռ կողմերի համագործակցությունը կարևոր են արդյունաբերական գոտիների նախաձեռնությունների հաջողությունն ու կայունությունն ապահովելու համար:
17. Արդյունաբերական գոտիների ստեղծմամբ հիմնական ուշադրությունը դարձվում է ենթակառուցվածքների, հումքի և աշխատուժի հասանելիության, ինչպես նաև պատրաստի արտադրանքի արտահանման, այդ թվում՝ խորը համագործակցության հնարավորության խնդրին։
18. Արդյունաբերական գոտիների առավելություններից կարելի է առանձնացնել հետևյալը.
19. որակյալ արդյունաբերական ենթակառուցվածքի և լոգիստիկ համակարգերի հասանելիություն
20. վարչարարական ծախսերի կրճատում
21. կլաստերի ձևավորում
22. արտադրողականության աճ
23. մրցունակության բարելավում։
24. Արդյունաբերական գոտու ձևավորման հիմնական նպատակն է ստեղծել այնպիսի ենթակառուցվածքներ և ներդրումային միջավայր, որն առնվազն չի զիջի, իսկ որոշ դեպքերում զգալիորեն կգերազանցի համադրելի ցուցանիշները հիմնական թիրախային երկրներում՝ ձևավորելով ոչ միայն ենթակառուցվածքների, այլ նաև կարգավորումների և էկոհամակարգի գերազանցություն:
25. Արդյունաբերական գոտիներ ստեղծելու նպատակով պետությունները հաճախ կիրառում են քայլեր՝ տվյալ արդյունաբերական գոտին առավել արդյունավետ դարձնելու և ներդրումային գրավչությունը բարձրացնելու նպատակով։ Տարբեր երկրներում կիրառվում են տարբեր արտոնություններ։ Հատկապես լայն տարածում ունի հարկային արտոնությունների տրամադրումը, ինչպես նաև լայնորեն կիրառվում է պետության կողմից տվյալ արդյունաբերական գոտին անհրաժեշտ ենթակառուցվածքներով համալրելու փորձը, մասնավորապես՝ միջազգային չափանիշներին համապատասխան արտադրական տարածքներով ապահովումը։
26. Հայաստանի Հանրապետությունում գործող օրենսդրության համաձայն, արդյունաբերական գոտում կարող են տրվել հետևյալ արտոնությունները և աջակցությունը.

1) շահութահարկի և եկամտային հարկի (բացառությամբ վարձու աշխատողների համար վճարվող աշխատավարձից և հավասարեցված վճարներից վճարվող գումարներից հաշվարկվող եկամտային հարկի) վճարման արտոնություն.

2) անշարժ գույքի հարկի վճարման արտոնություն.

3) ֆինանսական աջակցություն.

4) խորհրդատվական աջակցություն[[2]](#footnote-2):

1. **ՆՊԱՏԱԿԸ ԵՎ ԱՌԿԱ ՀՆԱՐԱՎՈՐՈՒԹՅՈՒՆՆԵՐԸ**
2. Սույն հայեցակարգի նպատակն է Հայաստանի Հանրապետությունում ունենալ կայացած և արդյունավետ արդյունաբերական գոտիներ, որոնց արձանագրած տնտեսական ցուցանիշներն էական մասնաբաժին կունենան երկրի ընդհանուր տնտեսության, մասնավորապես՝ արդյունաբերության ցուցանիշների կառուցվածքում։
3. Արդյունաբերական գոտիները միտված են ձևավորելու արդյունաբերական միջավայր, նպաստելու արտադրական գործունեության ընդլայնմանը։ Արդյունաբերական գոտիների ստեղծման նպատակն է ձևավորել այնպիսի կլաստերներ, որոնք կներգրավեն ոչ միայն տեղական կազմակերպություններին, այլև գրավիչ կլինեն օտարերկրյա ներդրողների համար։
4. Արդյունաբերական գոտիներում իրականացվելու են առավել պարզեցված ընթացակարգեր, ստեղծվելու են արդիական ենթակառուցվածքներ, որոնք կնպաստեն ներդրումային միջավայրի բարելավմանը։ Բացի այդ, կարևորվում է առկա գիտական ներուժի պատշաճորեն օգտագործումը արդյունաբերական գոտիներում (գիտահետազոտական կենտրոնների ստեղծում և/կամ արդիականացում)։
5. Արդյունաբերական գոտիների ստեղծումը կարևոր նշանակություն ունի երկրի ընդհանուր տնտեսության զարգացման տեսանկյունից, քանի որ այդ միջոցով հնարավորություն է ընձեռվում անհրաժեշտ բարձրորակ ենթակառուցվածքների (էլեկտրամատակարարում, ջրամատակարարում և ջրահեռացում և այլն), ճանապարհային զարգացած ցանցի ստեղծմամբ ձևավորել առաջատար միջավայր և ենթակառուցվածքների գերազանցության կենտրոն։ Նշված գործընթացը ողջ հանրապետության տարածքում իրականացվելու դեպքում բավական ծախսատար և ժամանակատար է (չնայած երկարաժամկետ հեռանկարում այս ուղղությունը ևս իրականացվում է), իսկ րդյունաբերական գոտինեում կազմակերպելու տեսանկյունից՝ առավել ռեսուրսարդյունավետ, քանի որ տրվում են տեղային լուծումներ։ Բացի այդ, արդյունաբերական գոտիները կարող են ունենալ հստակ մասնագիտական ուղղվածություն, ինչը կնպաստի աշխատուժի առկա խնդիրների լուծմանը, ինչպես նաև գործունեության տարբեր տեսակների փոխլրացմանը։ Միաժամանակ, արդյունաբերական գոտիները գործնականում հանդիսանում են յուրօրինակ կլաստերներ, ինչն իր հերթին էական գործոն է ծախսերի նվազեցման և մրցունակության բարելավման տեսանկյունից։
6. Ներկայումս արդյունաբերության զարգացման նպատակով իրականացվում են մի շարք տնտեսական նախաձեռնություններ, մասնավորապես՝ միտված արտադրության արդիականացմանը և տեխնոլոգիական վերազինմանը, արտահանման շուկաների և արտահանվող արտադրատեսակների բազմատեսականացմանը։ Վերոնշյալ գործողություններն անմիջականորեն նպաստելու են արդյունաբերության մրցունակության բարելավմանը, ինչն ըստ էության համընկնում է արդյունաբերական գոտիների ստեղծման նպատակներին։
7. Միաժամանակ, կարևոր ցուցիչ կդառնա զարգացած ենթակառուցվածքների ազդեցությունը մրցունակության բարելավման վրա, ինչը հնարավորություն կընձեռի ստացված լավագույն արդյունքներից ելնելով՝ հնարավոր ներգրավվելիք ներդրումները (այդ թվում՝ հանրային) ուղղելու հենց արդյունաբերական գոտիներ։ Բացի այդ, արդյունաբերական գոտիներում ստեղծվելիք միջավայրը ապահովելու է լայն հնարավորություններ ներդրողների համար արտադրության համար անհրաժեշտ բոլոր հնարավոր պայմանների առկայության տեսանկյունից։
8. Կառավարությունն այդ նպատակով նախատեսում է ունենալ միջազգային չափանիշներին համապատասխան զարգացած ենթակառուցվածքներ ունեցող արդյունաբերական գոտիներ, որտեղ արտադրական ընկերությունների հիմնական գործառույթը կլինի պատրաստի ենթակառուցվածքներն օգտագործելով բուն արտադրական գործունեության ծավալումը։
9. Նախատեսվում է, որ արդյունաբերական գոտին հիմնականում սպասարկելու է տարածաշրջանային և միջազգային շուկաները՝ շեշտադրումն իրականացնելով արտահանման վրա։
10. Արդյունաբերական գոտիների ստեղծմամբ, ինչպես նաև Հայաստանի Հանրապետությունում արդեն իսկ գործող ազատ տնտեսական գոտիների գործունեության զարգացմամբ կարող է ձևավորվել արտադրական և տեխնոլոգիական կլաստեր։
11. Այսպիսով, արդյունաբերական գոտիների ստեղծման միջոցով հնարավոր կլինի հասնել հետևյալ նպատակներին.
12. արտադրության ծավալների աճ
13. ապրանքների և ծառայությունների արտահանման ծավալների աճ
14. արտադրողականության բարձրացում
15. արդյունաբերության մրցունակության բարելավում
16. տեխնոլոգիական վերազինում և ենթակառուցվածքների զարգացում
17. նոր ներդրումների ներգրավում
18. զբաղվածության հնարավորությունների ստեղծում և այլն։
19. **ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ**
20. Հայաստանի Հանրապետության արդյունաբերության կառուցվածքում կան ոլորտներ, որոնք բավականին մրցունակ են և ունեն մեծ ներգրավվածություն շուկայում, ուստի նախատեսվում է երեք արդյունաբերական գոտիներ ստեղծել հետևյալ ուղղվածությամբ՝
21. ռազմարդյունաբերություն և բարձր տեխնոլոգիական արդյունաբերություն.
22. դեղագործություն.
23. բազմատեսակ ուղղվածություն ունեցող արդյունաբերական գոտիներ (ճշգրիտ ճարտարագիտություն, ռոբոտաշինություն, սարքերի արտադրություն, նորարարություններ և այլն)։
24. Վերոնշյալ ուղղություններն ընտրվել են՝ հաշվի առնելով Հայաստանի Հանրապետության աշխարհագրական դիրքը, աշխարհաքաղաքական իրավիճակը, Կառավարության տնտեսական քաղաքականությունը, լոգիստիկ հնարավորությունները և այլ գործոններ։
25. **Ռազմարդյունաբերությունը** երկրի անվտանգության, ինչպես նաև տնտեսության զարգացման կարևորագույն գրավականներից է: Տվյալ ոլորտում արդյունաբերական գոտիների ստեղծումը հնարավորություն կտա ներդրումների ներգրավմամբ զարգացնելու ռազմարդյունաբերական համակարգը, խթանել արտահանումը, և ապահովել ներքին շուկայի պահանջները՝ կրճատելով ներմուծման ծավալները: Բարձր տեխնոլոգիական արդյունաբերությունը սերտորեն կապված է ռազմարդյունաբերության ոլորտի հետ։ Ինչպես նշված է Կառավարության ծրագրում, վերջինս շարունակելու է նպաստել նորարարական համակարգի զարգացմանը և տարբեր ոլորտներում համակողմանի ներդրմանը[[3]](#footnote-3): Այս համատեքստում կարևորվում է այնպիսի վայրի ձևավորումը, որտեղ կզարգանա ինժեներական միտքը։
26. **Դեղագործությունը** հանդիսանում է Հայաստանի Հանրապետության տնտեսության դինամիկ զարգացող ոլորտներից մեկը: Համաձայն Հայաստանի Հանրապետության կառավարության 2023 թվականի մայիսի 25-ի N 811-Լ որոշման՝ հաստատվել է դեղագործական արդյունաբերության զարգացման հնգամյա ծրագիրը: Դեղագործության ոլորտի զարգացումը միանշանակ հնարավորություն կտա ոչ միայն տեղական շուկայում գործելու և տեղական շուկան ապահովելու, այլև կնպաստի արտահանման ծավալների ավելացմանը: Պոտենցիալ ներդրողների համար դեղագործության ոլորտի արդյունաբերական գոտին կարող է լինել մրցակցային առաջարկ հետազոտությունների և մշակումների (R&D), բարձրորակ կադրերի, ինչպես նաև զարգացած ենթակառուցվածքներ ունենալու տեսանկյունից։ Բացի այդ, ոլորտի առավելություններից է արտադրանքի տեղափոխելիության աստիճանը։ Դեղագործական արդյունաբերական գոտու ստեղծման հիմնական նպատակներից է նաև ոլորտի միջազգային «խոշոր խաղացողներին» ներգրավել արդյունաբերական գոտիներում գործունեություն ծավալելու համար, ինչը կարող է նպաստել արդյունաբերական գոտիների հետագա զարգացմանը և բարձր հեղինակության ձեռքբերմանը։
27. **Բազմատեսակ ուղղվածություն ունեցող արդյունաբերական գոտիների** ստեղծումը հնարավարություն կտա մի շարք ոլորտների համախմբում մեկ վայրում։ Մասնավորապես, ճշգրիտ ճարտարագիտության, ռոբոտաշինության, սարքերի արտադրության կազմակերպումը կնպաստի նորարարական տնտեսության զարգացմանը։ Նշված ոլորտը, լինելով գիտատար, ունի հնարավորություն նոր տեխնոլոգիաների կլանման, գիտական հենքի վրա նոր արտադրատեսակների արտադրության կազմակերպման։ Դրանք հիմնականում ուղղորդվում են գիտության և տեխնոլոգիաների առավել արագ փոփոխությամբ մյուս ճյուղերի համեմատ, հետևաբար հանդիսանում են ավելի «տեխնոլոգիակլանող»։
28. Արդյունաբերական գոտիների զարգացման համատեքստում խիստ կարևոր է նաև **լոգիստիկայի** զարգացումը։ Լոգիստիկայի զարգացումը հնարավորություն կտա ապահովել ապրանքների ձեռքբերման, պահպանման և փոխադրման ընդհանուր գործընթացը: Հարկ է ընդգծել, որ լոգիստիկ զարգացման մակարդակը կարող է տարբեր լինել յուրաքանչյուր ուղղվածությամբ արդյունաբերական գոտու համար։ Լոգիստիկայի զարգացումը ենթադրում է հետևյալ գործոնների առկայությունը.
    1. բազմաֆունկցիոնալ, մուլտիմոդալ հանգույց.
    2. տարածաշրջանային և միջազգային ընկերությունների սպասարկում.
    3. ավելի ցածր գործառնական ծախսեր.
    4. արդյունավետ և պարզեցված ստանդարտ գործառնական ընթացակարգեր.
    5. արդյունաբերության կլաստերի ագլոմերացիա.
    6. տրանսպորտային մոդուլի առավելագույն արդյունավետություն։
29. Հայաստանի Հանրապետությունը, լինելով Եվրասիական տնտեսական միության անդամ, ունի հնարավորություններ լայն շուկայի առումով, իսկ որոշակի նպաստավոր ընթացակարգերի առկայությունն այլ երկրների հետ, ինչպես նաև տնտեսական հարաբերությունների զարգացումը (այդ թվում՝ Եվրամիության անդամ, Պարսից ծոցի երկրների, Չինաստանի, Հնդկաստանի և այլնի հետ) նպաստում են այդ հնարավորությունների ընդլայնմանը։ Սա թերևս կարևոր գործոն է՝ արդյունաբերական գոտիներում ներգրավելու ոչ միայն տեղական, այլև միջազգային հայտնի ընկերությունների։
30. Արդյունաբերական գոտիների նկատմամբ հետաքրքրությունը հասկանալու համար ներդրող ընկերությունների ներկայացուցիչների հետ կբացահայտվեն նրանց շրջանում առկա հիմնական խնդիրները, մասնավորապես՝ ենթակառուցվածքների, աշխատուժի, ընթացակարգերի առումով։ Քանի որ արդյունաբերական գոտիները միտված են լուծելու այդ խնդիրները, բազմաթիվ ներդրողներ կցուցաբերեն ակտիվ հետաքրքրվածություն արդյունաբերական գոտիներում գործունեություն իրականացնելու, այդ թվում՝ վերոնշյալ ոլորտներում նոր կամ առավել ընդլայնված արտադրություն իրականացնելու համար։ Արդյունաբերական գոտիների ստեղծվելու և հաջող գործարկման դեպքում այն կարող է ունենալ դրական ազդեցություն, որի արդյունքում ներդրողները կցանկանան ներդրում իրականացնել հենց ստեղծված կլաստերում։
31. **ՔԱՅԼԵՐԻ ՀԱՋՈՐԴԱԿԱՆՈՒԹՅՈՒՆԸ**
32. Սույն հայեցակարգի 31-33 կետերով սահմանվում է արդյունաբերական գոտիների ստեղծման քայլերի հաջորդականությունը
33. **Վայրի ընտրություն։** Յուրաքանչյուր գոտու համար կընտրվի համապատասխան վայր՝ հաշվի առնելով տվյալ ոլորտի առանձնահատկությունները և առկա բազան։Արդյունաբերական գոտու տարածքը պետք է.
    1. մոտ լինի տնտեսական կենտրոնին.
    2. մոտ լինի մայրուղիներին.
    3. լինի այնպիսի տարածքում, որտեղ հնարավոր է ապահովել բարձր և հաստատուն որակով էլեկտրական էներգիայի, գազի և ջրի մատակարարում, ինչպես նաև ջրահեռացման իրականացում: Վայրը պետք է ապահովված լինի անհրաժեշտ ենթակառուցվածքներով և դրանց անխափան ապահովման հնարավորություններով.
    4. ունենա հեռահաղորդակցային կապի ամբողջական ծածկույթ և բարձր որակ կամ գտնվի հեռահաղորդակցության ծառայություններ մատուցող ընկերության անմիջական հարևանությամբ.
    5. բավարար մոտ լինի օդանավակայանին (երկաթուղային հանգույցին և այլն).
    6. ունենա բավարար տարածք գոտուն ներկայացված պահանջներին բավարարելու համար:
34. **Արդյունաբերական գոտի ստեղծելու վերաբերյալ ծրագրերի մշակում:** Սույն հայեցակարգի 22-րդ կետով սահմանված երեք ուղղություններից յուրաքանչյուրի մասով նախատեսվում է մշակել առանձին ծրագրեր, որոնք կնախանշեն արդյունաբերական գոտու ձևավորման և զարգացման տեսլականը և գործողությունների շղթան։
35. **Արդյունաբերական գոտի ստեղծելու վերաբերյալ մշակված յուրաքանչյուր ծրագրի մասով ներդրողներին ներկայացում՝ նոր ներդրումներ ներգրավելու նպատակով:** Սույն հայեցակարգի 22-րդ կետով սահմանված երեք ուղղությունների մասով մշակված առանձին ծրագրերը, ըստ համապատասխանության, նախատեսվում է ներկայացնել հնարավոր ներդրողների քննարկմանը՝ մասնավոր միջոցներով կամ պետություն-մասնավոր գործընկերության (ՊՄԳ) ձևաչափով ներդրումներ իրականացնելու նպատակով։
36. Այս համատեքստում կարևոր է յուրաքանչյուր արդյունաբերական գոտու ստեղծման գործընթացում վերջինիս կառավարման ձևաչափի ընտրությունը, ուստի յուրաքանչյուր ուղղության մասով մշակված առանձին ծրագիր պետք է պարունակի կառավարման հնարավոր ձևաչափերը, ինչպես օրինակ.
37. մասնավոր միջոցներով իրականացում. պետությունն իրականացնում է անհրաժեշտ օրենսդրական կարգավորումները, ինչպես նաև կարող է ապահովել գոտուց դուրս գտնվող ենթակառուցվածքը: Մասնավոր կազմակերպությունները կրելու են գոտու կառուցման և շահագործման ամբողջական ծախսերը /ներառյալ հողատարածքների ձեռքբերումը/.
38. ՊՄԳ ձևաչափով իրականացում՝ պետությունը սահմանում է գոտու պահանջները, իրականացնում օրենսդրական բարեփոխումներ, տրամադրում գոտու կառուցման համար պահանջվող հողը և/կամ շինությունները, փոխհատուցում ծախսերի մի մասը և հայտարարում համապատասխան մրցույթ:
39. Հարկ է ընդգծել, որ նոր ներդրումների ներգրավումը նախատեսվում է իրականացնել արդեն իսկ գործող իրավական կարգավորումների և պետական աջակցության գործիքակազմի շրջանակներում (Հայաստանի Հանրապետության կառավարության 2023 թվականի փետրվարի 9-ի N 175-Ն, 2022 թվականի օգոստոսի 24-ի N 1343-Ն որոշումներ և այլն)։
40. Առաջնորդվելով առկա օրենսդրական կարգավորումներով, հաշվի առնելով առկա Ազատ տնտեսական գոտիների փորձը, ինչպես նաև ընտրված 3 ոլորտների ներուժը՝ յուրաքանչյուր ուղղությամբ նախատեսվող արդյունաբերական գոտու մասով կկազմվի անհատական ծրագիր, որը ներկայացվելով ներդրողներին և վերջիններիս կողմից իրագործելու նպատակով սահմանված ընթացակարգի համաձայն համապատասխան հայտի տրամադրման դեպքում կներկայացվի Կառավարության քննարկմանը։

1. <https://www.investopedia.com/terms/s/sez.asp> [↑](#footnote-ref-1)
2. «Արդյունաբերական քաղաքականության մասին» օրենք, <https://www.arlis.am/DocumentView.aspx?DocID=176430> [↑](#footnote-ref-2)
3. Հայաստանի Հանրապետության կառավարության 2021-2026 թթ. ծրագիր; <https://www.gov.am/files/docs/4586.pdf> [↑](#footnote-ref-3)